**Ne-au renegat cireşii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-au renegat cireşii

- E-aşa târziu că ne-au uitat cireşii

Înnebuniţi de floare şi de dor,

Ne-au blestemat să fim neînţeleşii

Ce luptă împotriva tuturor.

Îngenunchiaţi au fost de neputinţa

De-a ne veghea iubirea zi de zi,

Şi-au smuls din lutul inimii credinţa

Că-n alte primăveri ne-om regăsi.

Întoarce-te, ne-au renegat cireşii

Sau poate sunt amnezici ca şi noi,

Sub floarea lor eram cândva aleşii

Destinului... De ce-am privi-napoi?

- E prea curând să facem introspecţii

Când ninge cu tandreţe în Florar

Şi-i carambol de vise-n intersecţii

De suflete. Cireşul dulce-amar

Îşi rotunjeşte roadele-n lumina

Ce-şi culcă tâmpla caldă în apus,

Iar buzele carmin păstrează vina

Sărutului de foc ce m-a sedus

Acolo, în Dumbrava fermecată,

Cu lacul plin de nuferi. Pe uscat

Să ne iubim nebuni ca altă dată

Şi să gustăm din fructul renegat.

Liliana Trif Ioan Grigoraș